**Tájékoztatás a veszélyhelyzet ideje alatt lejárt okmányok érvényességéről**

A koronavírus járvány elleni eredményes védekezés részeként Magyarország Kormánya minden, a magyar hatóságok által kiállított, a veszélyhelyzet ideje alatt lejárt, valamint a veszélyhelyzet megszüntetését követő 15 napon belül lejáró hivatalos okmány érvényességi idejét a veszélyhelyzet megszűnését követő 180 napig meghosszabbította.

**Ez azt jelenti, hogy a 2020. március 11. és 2020. július 3. között lejáró okmányok, ideértve a forgalmi engedélybe bejegyzett műszaki alkalmasság érvényességi idejét is, Magyarország területén**

**2020. december 15-ig érvényesek.**

Azok az állampolgárok, akik még nem hosszabbították meg a lejárt okmányaikat, **minél hamarabb, lehetőség szerint előzetes időpontfoglalást követően keressék fel a kormányablakot**.

Előzetesen időpontot foglalni ügyfélkapus regisztráció birtokában a központi időpontfoglaló alkalmazáson (https://idopontfoglalo.kh.gov.hu) vagy telefonon az ingyenesen hívható 1818 Kormányzati Ügyfélvonalon keresztül lehetséges.

A lejárt forgalmi engedélyek vonatkozásában a műszaki vizsgaállomásokat szükséges felkeresni.

A kormányablakok és kormányhivatalok ügyféltereiben kötelező a szájat és orrot eltakaró maszk viselése.